JOURNAL DE LA PSYCHANALYSE DE L´ENFANT NOUVELLE SÉRIE,

VOLUME 5, NR 1/2015 PP. 165-195

(pp. 10-11 Le comité editorial – introduction)

**ВСТЪПИТЕЛЕН КОМЕНТАР НА ФРЕНСКИТЕ РЕДАКТОРИ ЗА СТАТИЯТА НА**

**Д-Р НИКОЛАЙ КОЛЕВ**

Николай Колев предлага много оригинални идеи и разсъждения в „Разцепване-проекция на архаичния образ на майката“. Ако въпросите за рамката, за архаичното, вълнуват и безпокоят психоаналитиците, то в повечето случаи това е във връзка със самото взаимоотношение, с преносно-контрапреносното движение и следователно, с неговото въздействие върху психиката и върху капацитета да се удържат и да се мислят произтичащите от това проекции и афекти. Физическата рамка, консултативния кабинет, неговата подредба и организация, въздействието, което тази геометрия на заобикалящата среда оказва върху триизмерната вътрешна организация на пациентите ни, остават най-често пренебрегнати. И именно на тази територия ни отвежда Николай Колев, чрез един систематизиран подход, разположен между дискурса и пространството, в играта на позите на тялото, позволяващ да се види начина по който пациентът използва заобикалящата го среда за да моделира своите проекции и своята история. Формалните означаващи (les signifiants formels) на Дидие Анзиьо (1987) намират тук съвсем логично продължение, което отправя въпрос към нашето латентно забравяне на един друг човешки език – този на математиката и на геометрията, там, където понякога се загнездват усещанията и преживяванията в търсене на форма, език на архаичното, ако го приемем като такова... Трудно е да не помислим и за начина по който У. Р. Бион (1997) е водил, по време на войната, прецизна картография на пространството на придвижване на танковете, сякаш за да се предпазва от травматичната страхова напрегнатост и, може би, да използва уточняването на пространството като крайния опит за съдържане на непоносимото... Сънищата, на свой ред, също често фабрикуват съставни пространства, преустроени или деформирани, служещи като опорни елементи за разгръщащите се в тях сцени. Мелцер ни говори също за географията на фантазма (Мелцер и сътр. 1975)... Именно в този смисъл, оригиналността на тази статия ни се стори полезна за отварянето на често забравяни или едва открехнати врати и за да ни покаже, че мисълта също се захранва от това непрестанно преминаване между външното и вътрешното...